**Horváth Gábor: Versengéssel kapcsolatos preferenciák vizsgálata egyetemista lányok és fiúk, valamint szakkollégisták és nem szakkollégisták között – egy laboratóriumi kísérlet eredményei**

Absztrakt

A tanulmány az egyetemista fiúk és lányok, valamint a szakkollégisták és a nem szakkollégisták versengési hajlandósága közötti különbségeket vizsgálja egy laboratóriumi kísérlet keretei között. A kísérlet során a Budapesti Corvinus Egyetem hallgatói, a Rajk és a Széchenyi István Szakkollégium diákjai egy több körös előre leprogramozott játékban vehettek részt, ahol a játékban nyújtott teljesítményükkel versenyezhettek különböző ellenfélként kapott csoportok átlagos teljesítménye ellen. A kutatás azt vizsgálta, hogy a játék azon körei során, ahol a résztvevők eldönthették, hogy szeretnének-e versenyezni, ott a különböző csoportok (lányok, fiúk, szakkollégisták, nem szakkollégisták) verseny-vállalási aránya között milyen különbségek figyelhetők meg, valamint azt, hogy az ellenfél nemének van-e hatása a verseny vállalására. Főbb eredmények: A kísérlet során a fiúk a teremben ülők átlagával szemben nagyobb arányban (78,7%) választották a versenyt, mint a lányok (61,4%), a szakkollégisták pedig nagyobb arányban (79,5%) választották a versenyt, mint nem szakkollégista társaik (61,4%). A fiúk ellen a versenyt a résztvevők kisebb arányban választják, mintha az ellenfél a lányok csoportjának átlaga lenne. A tanulmány a kutatás eredményeit különböző kontrollváltozók beépítése mellett lineáris valószínűségi modellekkel is vizsgálja.